Keď sme deň po operácii navštívili Jaroslava Katriňáka na izbe v Martinskej fakultnej nemocnici, nehovorili sme len o minulosti, ale nahryzli sme aj jeho budúcnosť. Netajil sa, tým, že operáciou sa pre neho táto sezóna ešte nekončí, že si ešte sadne na motorku a skôr ako o víťazstvá mu teraz pôjde o cibrenie techniky. "Najradšej by som už v sobotu išiel na také voľné preteky, ktoré pripravuje môj kamarát pri Bytči. Ale to len tak rekreačne. Samozrejme, o dva alebo o tri týždne sú majstrovstvá Slovenska družstiev v kros country, a ja by som chcel byť v družstve s Radkom Matoškom a Števom Svitkom a vybojovať si slovenský titul v družstvách. Sezónu nechcem končiť ako maród. Dokonca, chcel by som ísť aj na šesťhodinové preteky do Čiech - až k Tachovu. Mám v pláne absolvovať do konca roka, čo najviac pretekov, aby som sa udržal v kondícii čo najdlhšie, pretože cez Vianoce by som si chcel dať oddych. Takže Jaro Katriňák bude pooperačnú rehabilitáciu absolvovať na motorke. Ako povedal, bude to však vo voľnejšom štýle, už to nebude až na doraz. "Skôr by som si chcel vycibriť techniku jazdy. Tomu sa budem venovať". Tachovské preteky budú, pravdepodobne, tohoročnými finálovými v kalendári Jaroslava Katriňáka. A čo ho čaká budúci rok? Bude sedlať motorku v seriále majstrovstiev sveta v endure? To sú otázky, na ktoré postupne hľadá a aj nachádza odpoveď. "Hneď po skončení Šesťdňovej som bol za šéfom "stajne" VOR. Hovorili sme o tom, čo bude ďalej. Povedal mi, že zhruba do 20 dní pozvú všetkých jazdcov, ktorí jazdia v ich farbách a tam sa rozhodne, kto s akou pomocou bude môcť rátať. Takže viac budem vedieť začiatkom novembra. Ja osobne by som seriál majstrovstiev sveta ani moc nechcel ísť. Skôr by som sa orientoval na seriál majstrovstiev Európy a na slovenský šampionát. Je to jednak časovo menej náročne, ale rovnako aj finančne. Keďže mám firmu na predaj a servis motocyklov, už sa musím aj jej trochu viac venovať. Svetový šampionát by mi zobral veľa času, rovnako aj príprava na preteky, lebo určite by som musel v januári, tak ako po iné roky, ísť do Talianska a minimálne 2-3 mesiace sa tam pripravovať." Budúci rok bude Šesťdňová v Brazílii. Prípadná účasť na nej by stála oveľa viac peňazí, ako preteky v Čechách. Jaroslav Katriňák síce vie, že bude veľkým problémom zohnať na ňu peniaze, ale v kútiku duše verí, že ten úspech, ktorý dosiahli na tohoročnej Šesťdňovej, by azda mohol pomôcť pootvoriť dvierka u sponzorov. "Dokonca myslím si, že aj na ministerstve školstva, pod ktoré šport spadá, by nám mohli tiež väčšou sumou pomôcť, aby sme sa mohli zúčastniť. Som taký opatrný optimista. Ja sa budem celú sezónu, verím, že bez zranení, pripravovať na štart Šesťdňovej, či už ju pôjdeme, alebo nie".
(jk)